Inte ’suaze des iniziativis di caratar promozionâl al merete segnalât Radio Dîs. Al è un progjet fat cul jutori de ARLeF (Agjenzie Regjonâl pe Lenghe Furlane), che ’tal è dut intun spetacul interatîf, trasmission radiofoniche e inchieste itinerante ’sul rapuart che a àn i zovins cu la lenghe native e cun chês altris lenghis feveladis in Friûl. Tra il 2010 e il 2011 Dek Ill Ceesa e Michele Polo a son lâts ’ator pes scuelis dal Friûl par presentâ la produzion culturâl contemporanie par furlan e par tirâ dongje opinions ’su la lenghe furlane e ’su esperiencis e percezions linguistichis.
Altris progjets che a tocjin il mont de scuele a tegnin dongje trasmissions radiofonichis e iniziativis specifichis di animazion linguistiche e di promozion de leture pai fruts tant che Flabis a mirinde, cu lis contis e lis filastrocjis de tradizion furlane, selezionadis e letis di Lussia di Uanis. Al cjale bande la scuele e plui in gjenerâl in direzion de promozion de leture ancje il progjet Mariflabis, metût adun cul Comun e cu la Biblioteche di Glemone.
fur_Latn fur_Latn